CELEX: 62012CN0292
Language: sk
Date: 2012-06-11 00:00:00
Title: Vec C-292/12: Návrh na začatie prejudiciálneho konania, ktorý podal Tartu Ringkonnakohus (Estónsko) 11. júna 2012 — Ragn-Sells AS/Stadtverwaltung Sillamäe

11.8.2012   
            
            
               SK
            
            
               Úradný vestník Európskej únie
            
            
               C 243/10
            
         Návrh na začatie prejudiciálneho konania, ktorý podal Tartu Ringkonnakohus (Estónsko) 11. júna 2012 — Ragn-Sells AS/Stadtverwaltung Sillamäe
   (Vec C-292/12)
   2012/C 243/18
   Jazyk konania: estónčina
   
      Vnútroštátny súd, ktorý podal návrh na začatie prejudiciálneho konania
   
   Tartu Ringkonnakohus
   
      Účastníci konania pred vnútroštátnym súdom
   
   
      Žalobkyňa a odvolateľka: Ragn-Sells AS
   
      Žalovaná a odporkyňa v odvolacom konaní: Stadtverwaltung Sillamäe (Mestská samospráva Sillamäe)
   
      Prejudiciálne otázky
   
   
               a)
            
            
               Majú sa článok 106 ods. 1 v spojení s článkom 102 Zmluvy o fungovaní Európskej únie, ako aj ustanovenia o voľnom pohybe tovaru, slobode usadiť sa a slobodné poskytovanie služieb vykladať v tom zmysle, že nejde o porušenie žiadneho z nich, pokiaľ členský štát povolí, aby sa na určitom území poskytlo spoločnosti, ktorá prevádzkuje určité zariadenie na spracovanie odpadu, za odplatu výlučné právo na spracovanie komunálneho odpadu, pokiaľ v okruhu 260 km pôsobí niekoľko konkurenčných spoločností, ktorým patria rôzne zariadenia na spracovanie odpadu spĺňajúce environmentálne požiadavky a používajúce rovnocenné technológie?
            
         
               b)
            
            
               Má sa článok 106 ods. 2 Zmluvy o fungovaní Európskej únie vykladať v tom zmysle, že nejde o jeho porušenie, ak členský štát považuje za službu všeobecného hospodárskeho záujmu po prvé zber a odvoz odpadu a po druhé spracovanie odpadu, avšak tieto služby od seba oddelí a obmedzí tým slobodnú hospodársku súťaž na trhu spracovania odpadu?
            
         
               c)
            
            
               Môže v konaní na udelenie koncesie na poskytovanie služby zberu a odvozu odpadu, v ktorom platí podmienka, že na území, ktoré je uvedené v koncesionárskej zmluve, sa dvom spoločnostiam poskytne výlučné právo na spracovanie odpadu, dôjsť k vylúčeniu uplatnenia ustanovení Zmluvy o fungovaní Európskej únie týkajúcich sa hospodárskej súťaže?
            
         
               d)
            
            
               Má sa článok 16 ods. 3 smernice Európskeho parlamentu a Rady 2008/98/ES (1) z 19. novembra 2008 vykladať v tom zmysle, že členský štát, ktorý sa opiera o zásadu blízkosti, môže obmedziť hospodársku súťaž a povoliť, aby sa spoločnosti prevádzkujúcej zariadenie na spracovanie odpadu, ktoré sa nachádza najbližšie k územiu, na ktorom odpad vzniká, poskytlo za odplatu výlučné právo na spracovanie odpadu, ak v okruhu 260 km pôsobí niekoľko konkurenčných spoločností, ktorým patria rôzne zariadenia na spracovanie odpadu spĺňajúce environmentálne požiadavky a používajúce rovnocenné technológie?
            
         
      (1)  Smernica Európskeho parlamentu a Rady 2008/98/ES z 19. novembra 2008 o odpade a o zrušení určitých smerníc (Ú. v. EÚ L 312, s. 3).